‘Niemand kan vervolg word’ met verslag oor VBS | Netwerk24
Deur Kyle Cowan, News24 11 Oktober 2018 13:11
Die finale ondersoekverslag na die bedrog van R1,8 miljard by VBS Mutual Bank, kan nie as bewyse gebruik word om enige individue te vervolg nie, maar dit dien as ’n nuttige handleiding vir aanklaers en polisieondersoekers in hul eie ondersoeke.
Dit is volgens Luvuyo Mfaku, woordvoerder van die nasionale vervolgingsgesag, asook brig. Hangwani Mulaudzi, woordvoerder van die Valke.
Die verslag is Woensdag uitgereik.
Adv. Terry Motau is aangestel om die ondersoek te lei en sy verslag getiteld “The Great Bank Heist” sit in besonderhede uiteen hoe die ineenstorting van VBS veroorsaak is deur ’n reeks bedrieglike transaksies van miljarde rande, en waarby meer as 50 individue betrokke is.
VBS is in Maart onder kuratorskap geplaas en Motau is kort daarna aangestel om ondersoek in te stel.
News24 berig dat ’n span van vyf aanklaers aan die VBS-saak toegewys is om ’n groter span van ten minste tien Valke-ondersoekers in die ondersoek te lei.
Mfaku sê die aanklaers het die verslag ontvang en dit bestudeer.
“Die verslag soos dit nou is, kan nie gebruik word vir enige strafregtelike vervolging nie. Die saak vereis verdere kriminele ondersoek. Ons moet voldoen aan die reëls van bewyse,” het Mfaku gesê.
“Om getuienis in die hof voor te lê, moet ons die reëls nakom.”
Die bewyse wat in die verslag aangebied word, is nie ’n weerspieëling van die skuld of onskuld van enige party nie, aangesien nie alle partye die geleentheid gegee is om op die bewyse te reageer nie,” lui die SARB-verklaring wat saam met die verslag uitgereik is.
Mulaudzi het intussen bevestig dat ’n span Valke-ondersoekers al “vir ’n lang tyd” besig is met minstens vyf dossiere oor die VBS-saak.
“Die saak geniet ernstige aandag,” het Mulaudzi gesê.
Hy sê die span bestaan uit individue uit verskeie provinsies en eenhede van die Valke, wat die verslag kan gebruik as begeleiding van hul werk indien hulle so sou verkies.
Hy het bygevoeg dat daar aanvanklik vyf of ses dossiere was, wat nou in een saak saamgevat is.
Die Suid-Afrikaanse Reserwebank (SARB) het ’n soortgelyke standpunt ingeneem nadat die verslag Woensdag gepubliseer is.
“Die bewyse wat in die verslag aangebied word, is nie ’n weerspieëling van die skuld of onskuld van enige party nie, aangesien nie alle partye die geleentheid gegee is om op die bewyse te reageer nie,” lui die SARB-verklaring wat saam met die verslag uitgereik is.
“Die verslag kan die wetstoepassingsowerhede help in hul ondersoek na die VBS-aangeleentheid. Sodra hul ondersoeke afgehandel is, kan die owerhede besluit om strafregtelike vervolging in te stel, en die howe sal die finale beoordelaar in hierdie verband wees.”
Motau het strafregtelike en siviele verrigtinge aanbeveel om van die R1,8 miljard terug te kry wat hy sê by die bank gebuit is.
In sy verslag word ook bevind dat VBS “tot in sy kern verrot is” en hy voorsien nie enige moontlikheid om die bank te red nie.
Meer oor: Vbs Mutual Bank | Vbs
VBS Mutual Bank: ‘Armes is bedrieg’
EFF rep g’n woord oor Shivambu se broer in VBS-verslag